2022. gada 14. janvārī

Dārznieks izcīna bronzas godalgu Nāciju kausā Oberhofā

Piektdien, 14. janvārī Vācijas pilsētā Oberhofā norisinājās Nāciju kauss jeb kvalifikācijas sacensības Eberspächer pasaules kausa astotajam posmam. Kvalifikācijas sacensībās piedalījās divi latvieši: Sigita Bērziņa un Artūrs Dārznieks.

Pārējie Latvijas izlases sportisti, kas ieradušies Oberhofā ir izcīnījuši vietu stiprāko grupā pēc iegūtajiem punktiem pēdējos trijos Eberspächer pasaules kausa posmos. Stiprāko grupa – 12 dāmas, 15 vīri un 12 divvietīgās ekipāžas.

Pasaules kausa posmā startēt kopumā pieteikušies 143 sportisti no 25 valstīm.

Vīriešu konkurencē Artūrs Dārznieks, finišējot 43.090 sekundēs, izcīnīja bronzas godalgu. Otrajā vietā, latvieti apsteidzot vien par 0.023 sekundēm – vācieties Dāvids Noesslers (David Noessler). Savukārt uzvaru izcīnīja Noeslera komandas biedrs Kriss Rene Eislers (Chirs Rene Eissler) [42.781].

Sigita Bērziņa 30 sieviešu lielā konkurencē uzrādīja ceturto labāko starta laiku un finišējot 42.202 sekundēs, ierindojās septītajā vietā [+0.301].

Nāciju kausa uzvarētāja – šveiciete Natālija Māga (Natalie Maag) [41.901]. Otrā – krieviete Tatjana Ivanova [+0.033], bet trešajā vietā vāciete Šajenne Rozentāle (Cheyenne Rosenthal) [+0.051].

Pēc Nāciju kausa izmēģinājuma režīmā norisināsies BMW Sprinta pasaules kauss jaunā formātā. Jaunā formāta sprinta sacensībās šoreiz piedalīsies visi sportisti. Arī tie, kas nekvalificējās pamatsacensībām. Sportisti startēs secīgi no stiprāko grupas uz leju. Tāpat jaunajā versijā sprinta sacensībās tiks uzņemts starta reakcijas laiks, kas tiks summēts ar finiša laika rezultātu.

Ņemot vērā to, ka šis BMW Sprinta pasaules kauss norisināsies testa režīmā, tas netiks pieskaitīts Pasaules kausu un BMW Sprinta pasaules kausu kopvērtējumam.

Latvijas Nacionālās kamaniņu sporta izlases startiem seko līdzi tiešraidē **TV4** un interneta portālā **Sportacentrs.com**.

Sestdiena, 15. janvāris

10.30 Pirmais brauciens - Vīrieši

12.05 Otrais brauciens – Vīrieši

13.45 Pirmais brauciens – Divvietīgās ekipāžas

15.05 Otrais brauciens - Divvietīgās ekipāžas

Svētdiena, 16. janvāris

11.30 Pirmais brauciens – Sievietes

12.55 Otrais brauciens – Sievietes

14.50 Komandu stafete

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456